1.Bevezetés és háttér

Az Európai Unió működéséről szóló szerződés 169. cikke előírja, hogy az Uniónak a fogyasztóvédelem terén tett intézkedésekkel hozzá kell járulnia a fogyasztók egészségének, biztonságának és gazdasági érdekeinek védelméhez, és más uniós politikák és tevékenységek meghatározása és végrehajtása során is figyelembe kell vennie a fogyasztóvédelmi követelményeket. Ez a megfelelően működő belső piac kialakítására irányuló erőfeszítések részeként valósítható meg, amelyek egyaránt hasznosak a fogyasztók és a vállalkozások számára. Ezen túlmenően az Unió a fogyasztók tájékoztatáshoz, oktatáshoz és önszerveződéshez való jogait előmozdító nemzeti szintű politikát támogató, kiegészítő és figyelemmel kísérő intézkedéseket fogadhat el.

Az Unió kialakította a fogyasztói jogok és politikák körét azzal a céllal, hogy horizontális eszközökkel vagy ágazatspecifikus jogszabályok útján érje el ezt a célkitűzést. Az e keret naprakészen és a változó piacok kezelésére alkalmas állapotban tartására irányuló közelmúltbeli erőfeszítések kiterjednek a fogyasztóvédelmi együttműködésről szóló rendelet felülvizsgálatára, valamint a fogyasztóvédelmi és marketingjog célravezetőségi vizsgálatára, ami az „Új megállapodás a fogyasztói érdekekért” elnevezésű csomag 2018. áprilisi elfogadásához vezetett.

E prioritások gyakorlati megvalósítását az uniós költségvetésből származó, a 2014–2020-as többéves fogyasztóvédelmi program keretében nyújtott finanszírozás segíti elő. A 2014-2020 közötti időszakra 188,8 millió EUR összeget irányoztak elő a program számára. A programot „Az európai fogyasztóvédelmi stratégia: a fogyasztói bizalom növelése és a növekedés fellendítése” című dokumentumban meghatározott szakpolitikai prioritások végrehajtásának elősegítése érdekében fogadták el . A rendelet 13. cikkének (2) bekezdése úgy rendelkezik, hogy a Bizottság benyújtja a program félidős értékelő jelentését az Európai Parlament és a Tanács részére.

A rendelet azt az általános célt tűzi ki, hogy „egy intelligens, fenntartható és inkluzív növekedést célzó, átfogó stratégia keretében magas szintű fogyasztóvédelmet biztosítson, megfelelő eszközöket adjon a fogyasztók kezébe, és a fogyasztókat a belső piac középpontjába helyezze. A program a fogyasztók egészsége, biztonsága és a jogi és gazdasági érdekei védelmének, valamint a tájékoztatáshoz, szemléletformáláshoz és az érdekeik védelme céljából történő önszerveződéshez való joguk előmozdításával fogja ezt biztosítani, támogatva a fogyasztói érdekek más szakpolitikai területekbe való integrálását. A programnak ki kell egészítenie, támogatnia kell és monitoring alá kell vonnia a tagállamok szakpolitikáit.”

A program a 2007–2013 közötti időszakra kiterjedő korábbi program keretében finanszírozott intézkedésekre épül. Biztosítja a zavartalan átmenetet és a több évre kiterjedő intézkedések folyamatosságát, ugyanakkor figyelembe veszi az előző program sikereinek, illetve a nagyobb figyelmet igénylő területeknek a félidős értékelését.

2014 vége óta a 2014–2020 közötti időszakra vonatkozó fogyasztóvédelmi program végrehajtása során figyelembe veszik az alábbi bizottsági prioritások által nyújtott útmutatást is: mélyebb és méltányosabb belső piac, összekapcsolt digitális egységes piac, valamint ellenállóbb energiaunió. A program elősegíti továbbá, hogy a fogyasztók szempontjából releváns szakpolitikai hozzájárulást nyújtsanak a fenntartható fogyasztásra és a körforgásos gazdaságra irányuló kezdeményezésekhez, különösen a körforgásos gazdaságra vonatkozó uniós cselekvési terv keretében.

2.Az értékelés hatóköre, célja és módszertana

2.1.Az értékelés hatóköre és célja

A 2014–2020 közötti időszakra vonatkozó fogyasztóvédelmi program értékelésének célja, hogy áttekintse a programban szereplő intézkedések céljainak teljesítése terén elért eredményeket, valamint a program 4. cikkében foglalt támogatható intézkedések és az I. mellékletében említett egyedi intézkedések végrehajtásának aktuális helyzetét. Az értékelés elemzi a pénzeszközöknek a kedvezményezettek részére történő kiosztását, a források felhasználásának hatékonyságát és a program európai többletértékét, a fogyasztóvédelem és a fogyasztók szempontjából releváns egyéb uniós szakpolitikák területén lezajlott fejleményekre tekintettel, az intézkedések megújítására, módosítására vagy felfüggesztésére vonatkozó döntés meghozatala céljából. A Bizottság figyelembe vette az értékelés előzetes megállapításait a következő többéves pénzügyi keretre vonatkozó egységes piaci programra irányuló javaslat előkészítése során.

Az értékelés emellett foglalkozik az egyszerűsítési lehetőségekkel, a program belső és külső koherenciájával, beleértve a más uniós programokkal való lehetséges szinergiákat/kiegészítő jelleget, valamint azzal is, hogy a célkitűzések továbbra is relevánsak-e, és hogy az intézkedések hozzájárulnak-e az intelligens, fenntartható és inkluzív növekedés uniós prioritásainak megvalósításához. A program hosszabb távú eredményei és hatásainak fenntarthatósága is értékelésre került, amennyiben ez megvalósító volt, tekintettel arra, hogy a program végrehajtása még folyamatban van. Mindez arra irányult, hogy az értékelés eredménye felhasználható legyen egy későbbi program hatókörének, jellegének és költségeinek megújításával, módosításával vagy felfüggesztésével kapcsolatos döntés során.

Az értékelés mérlegeli a programnak az uniós tagállamokban (figyelembe véve a csatlakozás időpontját), valamint Norvégiában és Izlandon történő végrehajtását. Az értékelési időszak a 2014 és 2017 közötti időszakot öleli fel.

2.2.Módszertan és korlátozások

Az értékelésre 2017. október és 2018. április között került sor. A jelentést bizottsági szolgálati munkadokumentum kíséri, amelyet egy külső vállalkozó által készített tanulmány is alátámasztott.

Ezen értékelés céljából a Bizottság a fogyasztóvédelmi program keretében finanszírozott intézkedésekről és tevékenységekről szóló jelentések, szakirodalom és egyéb dokumentumok széles körét gyűjtötte össze, vizsgálta felül és dolgozta fel. Az érdekek lehető legszélesebb körének megismerése érdekében a Bizottság az értékeléshez konzultációt folytatott az érdekelt felek széles körével. 2018. január 10. és 2018. március 9. között nyilvános konzultációra került sor a beruházások, a kutatás és az innováció, a kkv-k és az egységes piac terén működő alapokról folytatott konzultáció keretében, amely a 2020 utáni finanszírozási programokat készítette elő.

Az értékelés időpontjában a finanszírozott intézkedések többsége még a végrehajtás korai szakaszában volt, így kevés adat állt rendelkezésre az intézkedések eredményeiről és a program hatásairól. Ezért a program félidős értékelése nagyrészt az érdekelt feleknek a program végrehajtásával és a fogyasztóvédelmi program keretében finanszírozott intézkedések eredményeivel kapcsolatos értékeléseire épül.

A Bizottság az interjúkból származó megállapításokat lehetőség szerint az eredmények és az intézkedések mennyiségi elemzésével ötvözte. A Bizottság az alaphelyzettel való összehasonlítást (a korábbi programozási időszak vége) a lehetséges mértékben becsatornázta az értékelő kérdések elemzésébe.

3.A program legfontosabb elemei és végrehajtása